作者:李群玉
標題:送蕭綰之桂林
內容:蘭香佩蘭人，弄蘭蘭江春。爾為蘭林秀，芳藻驚常倫。燦燦鳳池裔，一毛今再新。竹花不給口，憔悴清湘濱。一朝南溟飛，彩翮不可親。蒼梧雲水晚，離思空凝顰。我亦縱煙棹，西浮彭蠡津。丈夫未虎變，落魄甘風塵。大禹惜寸陰，況我無才身。流光銷道路，以此生嗟辛。萬裡闊分袂，相思杳難申。桂水秋更碧，寄書西上鱗。